Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 178/02)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»Conca de Barberá«

PDO-ES-A1422-AM03

Meddelelsesdato: 22. februar 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Rettelse af en fejl i den organoleptiske beskrivelse

BESKRIVELSE

De organoleptiske kendetegn vedrører de to typer mousserende kvalitetsvin hvid og rosé. Den organoleptiske beskrivelse af den røde mousserende vin var ved en fejl blevet udeladt og er derfor nu blevet tilføjet.

Denne ændring vedrører punkt 2 i produktspecifikationen og punkt 4 i enhedsdokumentet.

Der er tale om en mindre ændring, da den ikke er omfattet af artikel 14, stk. 1, i Kommissionens delegerede forordning (EU) 2019/33 om supplerende regler til forordning (EU) nr. 1308/2013.

BEGRUNDELSE

Formålet er at rette en fejl, idet produktspecifikationen henviser til rød mousserende vin, men den organoleptiske beskrivelse herfor var udeladt.

2. Ændring af alkoholindholdet

BESKRIVELSE

Maksimumsværdierne for det virkelige alkoholindhold udtrykt i volumen i kategorien »vin« er fjernet.

For røde enkeltdruevine fremstillet af druesorten Trepat er minimumsværdierne for både virkeligt og totalt alkoholindhold udtrykt i volumen blevet sænket.

Begge ændringer vedrører punkt 2 i produktspecifikationen. Førstnævnte vedrører ikke enhedsdokumentet, mens sidstnævnte vedrører enhedsdokumentets punkt 4.

Der er tale om mindre ændringer, da ingen af dem er omfattet af artikel 14, stk. 1, i Kommissionens delegerede forordning (EU) 2019/33 om supplerende regler til forordning (EU) nr. 1308/2013.

BEGRUNDELSE

På grund af klimaændringerne bliver vækstsæsonerne stadig varmere og tørrere, hvilket medfører, at det totale syreindhold er faldende, og alkoholindholdet stigende i vinene. Det betyder, at der er et misforhold mellem drueskindets og -kernernes phenolmodenhed, hvilket resulterer i en øget sukkerkoncentration i frugtkødet på høsttidspunktet. Som følge heraf får den producerede vin et højere alkoholindhold. Derfor er værdierne for maksimalt virkeligt alkoholindhold udtrykt i volumen blevet fjernet.

Desuden har druesorten Trepat et lavt farve- og alkoholindhold. I de senere år, hvor den er blevet anvendt til fremstilling af rødvin, har det været vanskeligt at nå det minimale alkoholindhold.

Ændringerne af alkoholindholdet foretages derfor på baggrund af, at vine med BOB'en tilpasser sig klimaændringerne, for at sikre de typiske kendetegn ved vine, der fremstilles under BOB'en »Conca de Barberà«.

3. Fjernelse af grænseværdier for beplantningstæthed

BESKRIVELSE

Grænseværdierne for beplantningstætheden for vinstokkene er blevet fjernet.

Dette vedrører punkt 3 i produktspecifikationen og punkt 5 i enhedsdokumentet.

Der er tale om en mindre ændring, da den ikke er omfattet af artikel 14, stk. 1, i Kommissionens delegerede forordning (EU) 2019/33 om supplerende regler til forordning (EU) nr. 1308/2013.

BEGRUNDELSE

På grund af klimaændringer og nye dyrkningsmetoder er det blevet nødvendigt at ændre den eksisterende beplantningstæthed. Tidligere var den fastlagte tæthed på mellem 2 000 og 4 500 planter pr. hektar.

De produktionsudbytter, der er fastsat i produktspecifikationen i kilo pr. hektar, anses dog for at være en tilstrækkelig begrænsning. Vi mener derfor, at reglerne om beplantningstæthed bør fjernes.

4. Rettelse af en fejl i sammenhængen

BESKRIVELSE

Årsagssammenhængen var ikke som krævet beskrevet for hver af de kategorier af vinavlsprodukter, der er omfattet af denne BOB. Denne fejl er derfor blevet rettet i beskrivelsen af sammenhængen.

Dette vedrører punkt 7 i produktspecifikationen og punkt 8 i enhedsdokumentet.

Der er tale om en mindre ændring, da der ikke er foretaget ændringer i sammenhængen — beskrivelsen er ganske enkelt blevet fuldført. Den er derfor ikke blandt de ændringer, der er omfattet af artikel 14, stk. 1, i Kommissionens delegerede forordning (EU) 2019/33 om supplerende regler til forordning (EU) nr. 1308/2013.

BEGRUNDELSE

Formålet er at rette en fejl, da sammenhængen skal forklares for hver produktkategori.

ENHEDSDOKUMENT

1. Betegnelse

Conca de Barberá

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

3. Hedvin

5. Mousserende kvalitetsvin

8. Perlevin

4. Beskrivelse af vinen/vinene

1. Hvidvin og rosévin

KORTFATTET TEKSTBESKRIVELSE

Fremstillet udelukkende ved hel eller delvis alkoholgæring af friske druer, knuste eller ikke knuste, eller af druemost.

Hvid: fra grønlig lysegul til intenst gylden. Klar og lys uden uklarhed. Primære aromaer er fremherskende. Let og frisk i munden, når den er ung.

Rosé: fra intens rød med antydninger af violette og løgskrælfarvede nuancer til orange nuancer afhængigt af modningsniveauet. Duften er markant med intense blomsternoter og/eller frugtagtige noter, når vinen er ung, og eventuelt med antydninger af vanilje efter lagring på træfade.

Maksimalt svovldioxidindhold: 200 mg/l, hvis sukkerindholdet er under 5 g/l, 250 mg/l, hvis sukkerindholdet er på 5 g/l eller derover.

Maksimalt indhold af flygtige syrer i lagret vin: 15 meq/l

* Den relevante fællesskabslovgivning finder anvendelse på grænseværdierne for parametre, der ikke er omfattet.

GENERELLE ANALYTISKE KENDETEGN

Maksimalt totalt alkoholindhold (% vol.)

—

Minimalt virkeligt alkoholindhold (% vol.)

10,5

Minimalt totalt syreindhold

3,5 gram pr. liter udtrykt i vinsyre

Maksimalt indhold af flygtige syrer (meq/l)

10

Maksimalt totalt svovldioxidindhold (mg/l)

—

2. Rødvin

KORTFATTET TEKSTBESKRIVELSE

Fremstillet udelukkende ved hel eller delvis alkoholgæring af friske druer, knuste eller ikke knuste, eller af druemost. Farven kan variere fra intens kirsebærrød med violette toner til rubinrød med en antydning af okkerfarve. Den har rene og intense aromaer, idet de unge vine er bemærkelsesværdigt frugtagtige, og med noter af vanilje, ristet brød og krydderier, som tager til i takt med længden af lagringen på fad.

Maksimalt svovldioxidindhold: 150 mg/l, hvis sukkerindholdet er under 5 g/l, 200 mg/l, hvis sukkerindholdet er på 5 g/l eller derover.

Indholdet af flygtige syrer kan overstige 1 meq/l for hver grad af alkoholindhold over 11 % og hvert lagringsår, dog højst 20 meq/l.

For røde enkeltdruevine fremstillet af druesorten Trepat skal virkeligt og totalt alkoholindhold være på mindst 11 % vol.

* Den relevante fællesskabslovgivning finder anvendelse på grænseværdierne for parametre, der ikke er omfattet.

GENERELLE ANALYTISKE KENDETEGN

Maksimalt totalt alkoholindhold (% vol.)

—

Minimalt virkeligt alkoholindhold (% vol.)

11,5

Minimalt totalt syreindhold

3,5 gram pr. liter udtrykt i vinsyre

Maksimalt indhold af flygtige syrer (meq/l)

13,33

Maksimalt totalt svovldioxidindhold (mg/l)

—

3. Hedvin

KORTFATTET TEKSTBESKRIVELSE

Vinene har en bred vifte af farver, der går fra meget uigennemsigtig og intens til den anden ende af spektret for rødvin og hvidvin, som endda går over i ravgul alt efter lagringstiden. Vinene har en afdæmpet varme med mere frugtagtige aromaer, når de ikke har været lagret på fad. Lagret vin har noter af aldehyder og tørret frugt. I munden er de varme, rigt teksturerede og vedvarende.

Maksimalt svovldioxidindhold: 150 mg/l, hvis sukkerindholdet er under 5 g/l, 200 mg/l, hvis sukkerindholdet er på 5 g/l eller derover.

* Den relevante fællesskabslovgivning finder anvendelse på grænseværdierne for parametre, der ikke er omfattet.

GENERELLE ANALYTISKE KENDETEGN

Maksimalt totalt alkoholindhold (% vol.)

—

Minimalt virkeligt alkoholindhold (% vol.)

15

Minimalt totalt syreindhold

(meq/l)

Maksimalt indhold af flygtige syrer (meq/l)

—

Maksimalt totalt svovldioxidindhold (mg/l)

—

4. Mousserende kvalitetsvin

KORTFATTET TEKSTBESKRIVELSE

Farven skal være, som det forventes for hvidvin, rosévin og rødvin, med friske og frugtagtige aromaer, der er typiske for de sorter, de fremstilles af. I munden er de friske, cremede og velafbalancerede.

* Den relevante fællesskabslovgivning finder anvendelse på grænseværdierne for parametre, der ikke er omfattet.

GENERELLE ANALYTISKE KENDETEGN

Maksimalt totalt alkoholindhold (% vol.)

—

Minimalt virkeligt alkoholindhold (% vol.)

10,5

Minimalt totalt syreindhold

3,5 gram pr. liter udtrykt i vinsyre

Maksimalt indhold af flygtige syrer (meq/l)

10

Maksimalt totalt svovldioxidindhold (mg/l)

185

5. Perlevin

KORTFATTET TEKSTBESKRIVELSE

Farven skal være som beskrevet for hvidvin og/eller rosévin, men med den yderligere tilstedeværelse af kuldioxid. Den skal være markant, frugtagtig og/eller blomsteragtig. Den skal være afbalanceret og frisk i munden og forårsage en let kildrende fornemmelse som følge af frigivelsen af kuldioxid.

Maksimalt svovldioxidindhold: 200 mg/l (hvid og rosé) og 150 mg/l (rød), hvis sukkerindholdet er under 5 g/l, 250 mg/l (hvid og rosé) og 200 mg/l (rød), hvis sukkerindholdet er på 5 g/l eller derover.

* Den relevante fællesskabslovgivning finder anvendelse på grænseværdierne for parametre, der ikke er omfattet.

GENERELLE ANALYTISKE KENDETEGN

Maksimalt totalt alkoholindhold (% vol.)

—

Minimalt virkeligt alkoholindhold (% vol.)

10,5

Minimalt totalt syreindhold

(meq/l)

Maksimalt indhold af flygtige syrer (meq/l)

—

Maksimalt totalt svovldioxidindhold (mg/l)

—

5. Vinfremstillingsmetoder

5.1. Særlige ønologiske fremgangsmåder

Begrænsning på vindyrkning

Druerne skal høstes med største omhu. Kun druer, der er tilstrækkeligt modne til at give vine med et naturligt alkoholindhold på 9 % vol. eller derover, må anvendes til fremstilling af vine med den beskyttede oprindelsesbetegnelse. Udbyttet må ikke overstige 70 liter most eller vin for hver 100 kg høstede druer.

5.2. Maksimumsudbytter

12 000 kg druer pr. hektar

84 hektoliter pr. hektar

6. Afgrænset geografisk område

Arealet består af vindyrkningsparceller beliggende inden for følgende kommuner eller geografiske områder:

Barberà de la Conca

Blancafort

Conesa

L'Espluga de Francolí

Forès

Montblanc

Pira

Rocafort de Queralt

Sarral

Senan

Solivella

Vallclara

Vilaverd

Vimbodí.

De matrikelregistrerede parceller 11, 16, 20 og 21 og mark 23 i matrikelregistreret mark 10 i kommunen Vilanova de Prades.

Parcel 1, markerne 13, 15, 18, 28, 29, 34, 66 og 77, og parcel 4, markerne 35 og 51 i kommunen Cabra del Camp.

Parcel 35, mark 14, parcel 36, mark 1, og parcel 41, mark 13, i kommunen Aiguamúrcia.

De omtalte marker i kommunerne Cabra del Camp og Aiguamúrcia ligger uden for grænserne for BOB'en »Conca de Barberà«. Historisk set har de imidlertid været ejet af partnere i vinvirksomheden Agrícola de Barberà de la Conca, SCCL og/eller leverandører til Bodegas Concavins, SA. De kan derfor anvendes til fremstilling af vine, der er beskyttet af den beskyttede oprindelsesbetegnelse »Conca de Barberà«, hvis de også opfylder følgende krav:

— Druerne fra de nævnte arealer blev anvendt i de nævnte vinvirksomheder før den 1. januar 1989.

— Denne tilladelse forbliver i kraft, så længe de nuværende ejere eller deres direkte efterkommere ejer de nævnte vinstokke. Den vil blive betragtet som en individuel tilladelse, der skal kontrolleres individuelt.

7. Primære druesorter

MACABEO — VIURA

TEMPRANILLO — ULL DE LLEBRE

TREPAT

8. Tilknytning til det geografiske område

8.1. Vin

Middelhavsklimaet, der afbødes af mildheden ved Tarragona-kysten, den kontinentale karakter af distrikterne omkring Lleida og den markante temperaturforskel mellem dag og nat bidrager til, at der kan fremstilles lette hvidvine af usædvanlig kvalitet med en delikat, frugtagtig aroma og relativt lavt alkoholindhold. Rosévinene er lette, frugtagtige og friske på grund af deres relativt lave syreindhold. De unge rødvine er fløjlsagtige, lette og smagfulde i munden. De lagrede rødvine har mere krop og opnår stor aromatisk kompleksitet og afslutning.

De siltblandede og svære lerjorder i Conca de Barberà giver krop og struktur til hvidvinene såvel som til rødvinene og rosévinene. Flodterrasserne gør hvid- og rosévinene blødere, mens skiferjorden med store mængder skifer giver rødvinene mere farve og struktur.

8.2. Mousserende kvalitetsvin og kvalitetsperlevin

Den mest karakteristiske jordbund i Conca de Barberà er ler- og kalkholdig. Den giver både mousserende vin og perlevin krop og struktur. Flodterrasserne gør dem derimod mere bløde.

8.3. Hedvin

Skiferjorden i distriktet giver hedvinene farve og mere struktur.

9. Andre vigtige betingelser (emballering, mærkning, andre krav)

Retsgrundlag

National lovgivning

Type af yderligere betingelse

Supplerende bestemmelser vedrørende mærkning

Beskrivelse af betingelsen

Emballagen skal identificeres individuelt med den beskyttede oprindelsesbetegnelses etablerede segl og med et unikt, individuelt nummer på hver pakning. Nummeret tildeles i henhold til vinbedriftens parti på emballeringstidspunktet.

Højden af de bogstaver, der anvendes til at angive »Conca de Barberà«, må ikke overstige 4 mm eller halvdelen af højden af betegnelsen »Denominación de Origen« (oprindelsesbetegnelse).

Etiketten skal indeholde følgende oplysninger:

— Navnet på den kommune, der er nævnt i oplysningerne om aftapningsvirksomheden eller transportøren.

— Det virkelige alkoholindhold udtrykt i volumen angivet i hele eller halve procenter efterfulgt af forkortelsen % vol.

— Angivelse, hvor det er relevant, af, at der findes sulfitter i det aftappede produkt.

— Registreringsnummer i registret over aftapningssteder under ministeriet for landbrug, husdyr, fiskeri, fødevarer og miljø.

— Hvis dette skal angives ved hjælp af et handelsnavn, skal det placeres i synsfeltet og på forhånd registreres hos det spanske patent- og varemærkekontor. Denne registrering skal anmeldes til registret over aftapningssteder under ministeriet for landbrug, husdyr, fiskeri, fødevarer og miljø.

— Nummeret på partiet kan placeres uden for det synsfelt, hvor de obligatoriske oplysninger er angivet.

— Navnet på en sort, hvis 85 % eller mere af de druer, der er anvendt til fremstilling af vinen, er af denne sort.

— Navnene på op til tre sorter, forudsat at den pågældende vin udelukkende er fremstillet af disse tre sorter, og altid i faldende rækkefølge efter den procentdel, der indgår i blandingen.

— Hvis der er mere end tre sorter, kan de anføres uden for det synsfelt, hvor de obligatoriske oplysninger er angivet, og altid i faldende rækkefølge efter den procentdel, der indgår i blandingen.

— Høståret, hvis mindst 85 % af de druer, der er anvendt til fremstilling af vinen, er høstet i det år, der skal anføres i beskrivelsen.

— Hvis vinen mærkes med navnet på producenten eller vingården, skal den være fremstillet af druer fra vinstokke, der er dyrket af den pågældende producent eller registreret på vingården, og produceret alene og udelukkende af denne producents høst eller vingårdens høst.

Link til produktspecifikationen

https://ja.cat/AlaP4

(1) EUT L 9 af 11.1.2019, s. 2.